Riynard Abaɣuɣ

**Riynard Abaɣuɣ** iga yan uḍṛis asklan n taddminin tihulanḍiyn d tngliziyin d tfransisin d talmanin sɣ umiyn  n uzmz anammas. Iẓuṛan imzwura n uḍris ad ar d ttiwrin s uzgn wis sin n tasut tis 12. Anaw ad ikka tt inn ittyawslla bahra ɣ uzmz anammas amaṭul, ula ɣ uzmz atrar azayku. 
 

Umiyn ad sawaln f Reynard, yan ubaɣuɣ azggʷaɣ, igan amɣar n tqillaf. Timsksalin nns ar bahra sawalnt f manmk a s ittknad imudar yaḍnin bac ad yawi ṣaḥa nns, niɣ d manmk a s ittanf i gar umudn nnsn. Amkkaṛaḍ nns imqqurn d tgmriwt nns iga t ɛmmis Isngrim (nɣd Ysengrim) wa igan yan wuccn.

Mqqar imaṭl uwrik n Riynard ad d infalal, imil umiyn ann nns lli akkʷ nyafnin hati ttyaran akkʷ ɣ uzmz anammas s ifassn n mnnaw imaratn. Umiyn ad ttyawẓṛan zun d yan usgnit niɣ d yat tisit n uzmz anammas s umiyn n tayri d win tsrtit d tmdyazin n tirudnt, ula d tirudnt n trsal tisrtanin d tisgdanin. Abaɣuɣ aqrran, Riynard, iddr ɣ yan wamun n imudar yaḍnin da ẓḍaṛnin ad sawaln ɣmklli isawal ufgan, zun d izm, abubbaz, uccn, aɣyul, d wiyyaḍ, dɣayad ad ittajjan umiyn ad ad gint yat tḍaluṣt n imudar.

Ismattayn imzwura ar d ttaḍun s tfransist taqburt, yili ɣilad tasuɣlt s tutlayin ggutnin. Macc, umiyn n Rynard kkan d ma t naḥya ɣ tmizar n Urubba, ukan kra iga t yan illa s iṣlaḍ ẓlinin s tmizar nns. Umiyn ad, sɣ aynna ka ad gan, ttyawsmrasn ad ssmnidn amun nna ɣ mɣan, cckcmn ula talɣiwin n wamun ad da asn ittsutuln, zun d ma izrayn ɣ ibrgmma n inmɣurn. Mqqar imaran ulsn i umiyn ad ɣmknna ka ran ɣ iḍṛiṣn nnsn, ur d kullu tn bdrn  kra n tirudnt ixʷcn, ula ttyaran s gar awttas.

## Iwrikn
Imudar ɣ umiyn ad gan imudar lsanin ilbaḍ n ufgan. Ismawn nnsn uckan d nit sɣ tajimanit taqburt; taggat nnsn ttyawsmrasn ɣmklli d ismawn n mddn ɣ Llurin n uzmz anammas. Iwrikn n Riynard Abaɣuɣ ttyawbnan f usnay anamun n uzmz anammas, salan tn wama afgan f tɣzi n umiyn. Macc, sɣ lliɣ ggutn ɣwilli uranin aḍriṣ ad, tamagit n iwrikn tẓḍar ad tnfl. Ukan ɣ taddminin ad, iwrikn ar ttmattayn gr ufgan d imudar. Iwrikn nna nflnin gr ufgan d umudr ar bahra ttggan tifrni n wamun, ɣwilli ur nflnin gan tn itrrasn d imɣad. 

Amaka n tikkal, wida aqqranin ẓḍarn ad afn iguyya nnsn lfɣn i Riynard. Acku ar ttafan addadn ɣ ar ittili ubaɣuɣ ur wala mgalan d win tudrt nnsn, d mayad ar nit izray tasut f tasut. D ussmrs anmyur n imudar ɣ iwrikn ɣ umiyn ig ɣaylli ittajjan taddminin lli ggarnin i irfsan n tuẓẓumt ad ttyawssann s yat tɣarast irxan.

* *Riynard Abaɣuɣ*. Ism ad n Riynard ikka d Reginhard, Raginohardus lli igan "kra n yan igan tifrɣi n waḍu niɣ d iga awzzan". Acku timdiwin n Riynard ttyawssnnt bahra, riynard tga awal afransis aqbur i "abaɣuɣ"da issnfln awal aqbur afransis i "ubaɣuɣ" da igan goupil lli d yuckan sɣ talatinit vulpēcula. Acku Riynard ittyara bahra sfllas f yan wuṭṭun iggutn n izmaz, ur igi anmyur ad nẓṛ tinflalin ar d ttkkant d twnnaḍt tagamant n umiy. Ahiḍuṛ nns ittyawsmras zun d yan usdɣs,ɣayad ad d iwin maxx aylliɣ d isuggʷa n tmazirt n utfl ar gisn ittuman ubaɣuɣ s yan uhiḍuṛ umlil, niɣ d ahiḍuṛ awraɣ iɣ illa ɣ tnzruft, d iɣ illa ɣ taganin ar ittyawmnad s uzggʷaɣ.

Imma iwrikn yaḍnin, illa gisn: 

* *Isngrim* Uccn,
* *Tibert Amaccu*; ẓr Tybalt, Agldun n imucca
* *Agldun nubl d Izm*
* *Brwin abubbaz*
* *Grimbard amtkar*
* *Baldwin asnus*
* *Hirsent Tuccnt*
* *Kyward Ayrziz* (ula Coart, Cuwaert; yan umrwel)
* *Chanticleer Igimi*
* *Bellin Izimmr*
* *Martin Abaɣus*, da dar illa yan warraw mi ism Moneke, irwas is d nttan ad d ikka uẓuṛ n tguri tanglizt n monkey.

## Taɣarast Tafransist
Ɣ tasut tis 13, tafransist tga yat tutlayt bahra ittyawsmrasn ɣ igr n taskala, d tuggt n twuriwin ɣ uzmz anammas ttyarant s tfransist, yili nit gisnt umiy n Riynard Abaɣuɣ. Tuggt n twuriwin ttyawssanin ɣ izmaz ad kcmnt ɣ wanaw n izlan n tayri.

Pierre de St. Cloud issnti aḍriṣ nns f ubaɣuɣ s ussili nns ɣ yat tmyurt iflin n tmdyazin tiḍaluṣin,d ifabliyu d tmdiwin n tayri n Artur:A id sidi, sllat i mnnawt taddminin,

Da awn ifsnn imallasn ggutnin.

Manmk a s iṭṭf Paris Helen,

Tammara d gar da issyafa

F Tristan da d tsawl la Chevre

Sawlat fllas s ma ifulkin;

D ifabliyu d tḍaluṣin;

F izlan n tayri n Yvain d umktar nns

D mnnawt yaḍnin da ttyawnnanin ɣ tmazirt ad

Macc ur jju tsllam i imnɣi

da tt inn ikkan icqqa, iɣzzif

Gr Riynard d Isngrim

## Ẓṛ sul
• Fawst

## Tisaɣulin